*****
ΟΔΗΓΙΑ ΤΟΥ ΣΥΜΒΟΥΛΙΟΥ
της 26ης Μαΐου 1986
για την τροποποίηση της οδηγίας 79/112/ΕΟΚ περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους
(86/197/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η οδηγία 79/112/ΕΟΚ του Συμβουλίου (4), δεν έχει ακόμη προβλέψει, μεταξύ των υποχρεωτικών ενδείξεων που επισημαίνονται στην ετικέτα, τις ενδείξεις σχετικά με τον αλκοολικό τίτλο των οινοπνευματωδών ποτών·
ότι η εν λόγω ένδειξη είναι αναγκαία για την κατάλληλη ενημέρωση των καταναλωτών·
ότι ο τρόπος αναγραφής αλκοολικού τίτλου αποτελεί μέτρο τεχνικού χαρακτήρα, του οποίου η προσαρμογή ενδείκνυται να ανατεθεί στην Επιτροπή, σύμφωνα με τις διαδικασίες που διέπουν τα διάφορα σχετικά ποτά,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 79/112/ΕΟΚ τροποποιείται ως εξής:
1. Στο άρθρο 3 παράγραφος 1, προστίθεται το ακόλουθο σημείο:
«9. για τα ποτά με περιεκτικότητα σε οινόπνευμα μεγαλύτερη από 1,2 % κατ' όγκο, η αναγραφή του κτηθέντος κατ' όγκο αλκοολικού τίτλου».
2. Στο άρθρο 6 παράγραφος 3 απαλείφονται οι λέξεις «και, ενδεχομένως του αλκοολικού τίτλου».
3. Παρεμβάλλεται το ακόλουθο άρθρο:
«Άρθρο 10α
Οι κανόνες σύμφωνα με τους οποίους αναφέρεται ο κατ' όγκον αλκοολικός τίτλος, σε ό,τι αφορά τα προϊόντα που υπάγονται στις κλάσεις 22.04 και 22.05 του κοινού δασμολογίου, καθορίζονται από τις ειδικές κοινοτικές διατάξεις που ισχύουν στην περίπτωσή τους.
Για τα λοιπά ποτά με περιεκτικότητα σε αλκοόλη μεγαλύτερη από 1,2 % κατ' όγκο, οι κανόνες αυτοί καθορίζονται σύμφωνα με τη διαδικασία που προβλέπεται στο άρθρο 17.»
4. Στο άρθρο 11 παράγραφος 3 στοιχείο α), το πρώτο εδάφιο αντικαθίσταται από το ακόλουθο κείμενο:
«α) οι ενδείξεις που απαριθμούνται στο άρθρο 3 παράγραφος 1 σημεία 1, 3, 4 και 9 πρέπει να ευρίσκονται μέσα στο ίδιο οπτικό πεδίο».
Άρθρο 2
1. Τα κράτη μέλη τροποποιούν, εφόσον παρίσταται ανάγκη, τις νομοθεσίες τους, ώστε να συμμορφωθούν προς την παρούσα οδηγία και ενημερώνουν σχετικά την Επιτροπή αμέσως. Η τροποποιημένη νομοθεσία εφαρμόζεται κατά τρόπο ώστε:
- να επιτρέψει το εμπόριο των συμφώνων προς την παρούσα οδηγία προϊόντων, το αργότερο την 1η Μαΐου 1988,
- να απαγορεύσει το εμπόριο των μη συμφώνων προς την παρούσα οδηγία προϊόντων, την 1η Μαΐου 1989.
2. Πάντως, η εμπορία ποτών μη σύμφωνων προς την παρούσα οδηγία τα οποία έχουν επισημανθεί πριν από την ημερομηνία που προβλέπεται στην παράγραφο 1 δεύτερη περίπτωση, επιτρέπεται μέχρι να εξαντληθούν τα αποθέματα.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 26 Μαΐου 1986.